Up-327/96
Natisni
Opravilna št.:
Up-327/96
Datum odločitve:
20. 5. 1998
ECLI:
ECLI:SI:USRS:1998:Up.327.96
Akt:
Ustavna pritožba S. K. zoper sodbo Višjega delovnega in socialnega sodišča v Ljubljani št. Psp-75/96 z dne 19.9.1996 v zvezi s sodbo Delovnega in socialnega sodišča v Ljubljani št. Ps-201/95 z dne 11.1.1996
Izrek:
Ustavna pritožba S. K. zoper sodbo Višjega delovnega in socialnega sodišča v Ljubljani v zvezi s sodbo Delovnega in socialnega sodišča v Ljubljani se zavrže.
Evidenčni stavek:
Ker pritožnik ni izkazal, da je zatrjevana kršitev pravice do enakosti pred zakonom očitna, ni izpolnjen eden od kumulativno predpisanih pogojev za odločanje o ustavni pritožbi pred izčrpanostjo pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o delovnih in socialnih sodiščih (ZDSS), 21., 37. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
20. 11. 1996
Vrsta odločitve:
sklep
Vrsta rešitve:
zavrženje
Dokument:
US18952
Up-327/96
20.5.1998
S K L E P
Ustavno sodišče je v postopku za preizkus ustavne pritožbe S. K. iz L. na seji senata dne 20. maja 1998
s k l e n i l o:
Ustavna pritožba S. K. zoper sodbo Višjega delovnega in socialnega sodišča v Ljubljani št. Psp-75/96 z dne 19.9.1996 v zvezi s sodbo Delovnega in socialnega sodišča v Ljubljani št. Ps-201/95 z dne 11.1.1996 se zavrže.
O b r a z l o ž i t e v
1. Pritožnik je vložil ustavno pritožbo zoper sodbo Višjega delovnega in socialnega sodišča s katero je bil pravnomočno zavrnjen njegov zahtevek za priznanje pravice do plačila prispevkov za socialno zavarovanje iz državnega proračuna. Navaja, da ima status samostojnega kulturnega delavca na področju literature od 17.11.1982, od 7.12.1982 pa mu je prispevke za socialno in zdravstveno zavarovanje plačevala država. V letu 1991 so mu pravico do sredstev iz državnega proračuna podaljšali še za 5 let - do 31.12.1996. Z odločbo Ministrstva za kulturo z dne 2.8.1994 pa mu je pravica do plačila prispevkov za socialno zavarovanje iz državnega proračuna prenehala s 1.7.1994.
2. V ustavni pritožbi zatrjuje kršitev "temeljnih načel pra va": v razvitih, pravičnih sistemih velja, da naj bi sprememba prava ne bila v škodo posamezniku proti državi. Popravki preteklih napak naj bi bili smiselni le, kadar gre za to, da nekomu koristimo; v njegovem primeru pa se je okoristilo le Ministrstvo. Pritožuje pa se tudi zato, ker naj bi bil podoben primer izpeljan drugače. Pri tem navaja primer štipendiranja odličnih dijakov in študentov. Ko so se kriteriji poostrili in so vsoto znižali, tisti, ki so štipendijo že prejemali, štipendije niso izgubili. Poostritev je veljala le za naprej.
3. Na podlagi 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je dovoljena ustavna pritožba le, če so zoper posamični akt, ki se izpodbija, izčrpana vsa, redna in izredna pravna sredstva. Pritožnik ne izkazuje, da bi izčrpal izredna pravna sredstva (revizijo po 21. v zvezi s 37. členom Zakona o delovnih in socialnih sodiščih, Uradni list RS, št. 19/94), izjemnega obravnavanja ustavne pritožbe pred izčrpanjem izrednih pravnih sredstev po drugem odstavku 51. člena ZUstS pa ni predlagal.
4. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednik senata dr. Tone Jerovšek in sodnika dr. Lovro Šturm in mag. Matevž Krivic.
Predsednik senata
dr. Tone Jerovšek